Skandalerne om det danske vandmiljø bliver vildere og vildere. Senest er det afsløret, at de vandprøver af forureningsbelastningen, som de seneste otte år er taget i vandløb, søer og farvande, systematisk er blevet fejlagtigt analyseret af de to ansvarlige private laboratorier.

Indholdet af kvælstof og fosfor har været målt alt for lavt. Det er nu fastslået i to faglige rapporter fra Aarhus Universitet, har fagbladet Ingeniøren afsløret. Dermed bortfalder grundlaget for VLAK-regeringens påstand om, at der er en miljøforbedring, som giver rum for mere forurening fra landbruget – sådan som blå bloks ’landbrugspakke’ fra 2015 tillader.

Til fagbladet siger en af forfatterne til de afslørende rapporter, Aarhus-professor Jacob Carstensen: »Der er formentlig slet ikke sket nogen forbedring af vandmiljøet de seneste ti år.«

Mistanker om danske fejlmålinger har været næret af, at Tyskland og Sverige – på de samme målestationer, som Danmark bruger – har konstateret 20 procent mere forurening. Det har også undret videnskabsmænd, at de angiveligt lavere forekomster af fosfor og kvælstof ikke har resulteret i bedre miljøtilstande. Nu har vi forklaringen.

Skandalen har sit udgangspunkt i VK-regeringens nedlæggelse af amterne med Foghs og Løkkes ’strukturreform’ fra 2005. Den lukkede amterne og dermed deres levnedsmiddellaboratorier, der indtil da havde målt fosfor og kvælstof med en korrekt metode. De fleste af laboratorierne blev solgt til private virksomheder, herunder Eurofins, der i 2010 vandt ordren på at analysere prøver fra vandmiljøet. Eurofins, der også har haft rollen som rådgiver for Miljøstyrelsen, oplyste ikke, at firmaet anvendte en anden målemetode end den hidtidige.

I 2016 blev analyseopgaven vundet af firmaet ALS, der også har brugt den misvisende målemetode.

Drop landbrugspakken. Stram miljøkravene. Det er den logiske konsekvens, hvis forureningen med fosfor og kvælstof skal begrænses til, hvad miljøet kan bære. Men miljø- og fødevareminister Esben Lunde Larsen (V) har ikke travlt med at afbøde skandalen. Slet ikke.

Ministeren lader meddele, at han afventer en ’teknisk gennemgang’ i folketingsudvalget midt i marts. Først derefter vil ministeren vurdere, »om der er behov for yderligere analyser«.

Hvor længe vil et folketingsflertal lade mummespillet om vandmiljøet fortsætte?